КIапсэ гъуэгур зэхуащIыж
КъэбгъэсэбэпынкIэ зэрышынагъуэм къыхэкIыу Зей Iуащхьэм дэкI кIапсэ гъуэгур зэхуэщIыпхъэу къызэрилъытэм теухуауэ Налшык къалэ округым и щIыналъэ администрацэм зыкъыхуигъэзауэ щытащ «Ростехнадзорым» и Кавказ Ищхъэрэ IуэхущIапIэм. 1977 гъэм яукъуэдияуэ щыта а гъуэгур Къэбэрдей-Балъкъэрым и зыужьыныгъэм и дамыгъэ нэхъыщхьэхэм хабжэу илъэс куэдкIэ къекIуэкIащ. Ар республикэм зыщызыгъэпсэхухэм ящыщу нэхъыбэ дыдэ зэкIуалIэ IуэхущIапIэт.
Ауэ гъуэгур 1989 гъэ лъандэрэ лэжьэжыркъым. Ар жьы дыдэ хъуащ, кIапсэхэр улъиящ. Абы къыхэкIыу иджыблагъэ Налшык къалэм граждан зыхъумэжыныгъэм и IуэхухэмкIэ, къызэрымыкIуэ щытыкIэхэмкIэ, мафIэсым и шынагъуэр къэмыгъэхъунымкIэ и центрым и IэщIагъэлIхэм я нэIэ щIэту кабинэхэр къыфIахыжащ, кIапсэхэр кърахащ. ЗэкIэ гъуэгум хиубыдэ пкъохэмрэ къикIыпIэ-итIысхьэжыпIэхэмрэ къагъэнащ. Хэт ищIэрэ, Къэбэрдей-Балъкъэрыр зэрыгушхуэу щыта, Зей Iуащхьэм дэкI кIапсэ гъуэгур къэзыгъэщIэрэщIэжыфын инвесторхэр мыгувэу къыкъуэкIынкIэ хъунщ.
Щыхьмырзэ Заурбэч.
